Line Barfod (EL), 2011-04-06:
Det er jo desværre en tilbagevendende debat, at vi har store problemer med, at der sidder alt for mange mennesker i fængslerne, og at der er for dårlige vilkår for vores ansatte og indsatte.
Det løser altså ikke problemet, at justitsministeren bare øger tallet for, hvor mange der må være i fængslerne – det bliver forholdene absolut ikke bedre af, tværtimod.
Jo flere, man propper ind i fængslerne, jo mere stiger risikoen for, at det går galt.
Der bliver dårligere vilkår for de ansatte, og der bliver dårligere vilkår for de indsatte og dermed også ringere mulighed for, at vi faktisk kan sikre, at de indsatte holder op med at begå kriminalitet; sikre, at de, når de kommer ud, ikke begår ny kriminalitet, så de skal i fængsel igen; og sikre, at de ikke gør noget i den tid, de er i fængslet, som betyder, at de ikke bliver prøveløsladt.
Der er i stedet behov for, at man sætter en helt ny kurs; at man tænker i, hvordan vi kan prøve at skabe nogle forhold, der er langt, langt bedre i fængslerne.
Det burde jo være sådan, at dem, der arbejder i fængslerne, skulle være nogle af dem, der havde de allerbedste vilkår.
Det er et hårdt arbejde, og det burde være fuldstændig udelukket, at man kunne være helt alene på en vagt.
Det burde være sådan, at man skulle have en lang og grundig uddannelse i, hvordan man håndterer de mange forskellige situationer, der kan opstå, og at man havde en rigtig god og lang uddannelse i, hvordan man håndterer de forskellige typer af mennesker, der kan sidde i vores fængsler.
Der er jo lavet
så mange forskellige ordninger i dag
, så alle de mennesker, der virkelig er velfungerende og bare har lavet lidt småkriminalitet, jo ikke længere kommer i fængslerne.
Det er nogle, der har virkelig massive problemer på forskellige områder, der kommer i fængslerne, og derfor skal de, der er ansat i fængslerne, selvfølgelig også have en ordentlig uddannelse i, hvordan de kan håndtere det.
De forsøger så godt som muligt i dag, men de får ikke den uddannelse og de redskaber, der skal til.
Noget af det, der er vigtigt, er jo også at tænke i, hvordan vi uddanner de indsatte.
Det har man jo tidligere sat sig som mål i forskellige lande, og det kan faktisk lykkes, hvis man politisk vil det.
Vi kunne se på, hvordan vi i stigende omfang kan bruge samfundstjeneste og andre alternativer, så vi ikke sætter alle dem, der får de korte straffe, i fængsel.
Vi er det land i Norden, der sætter flest unge mænd i fængsel, og vi ved, at når man først har været i fængsel, er der langt større risiko for, at man kommer der igen.
Lad os lade være med at sætte de unge ind og blive uddannet i kriminalitet; lad os i stedet for sikre, at de kommer i gang med en ungdomsuddannelse, så de kan få et arbejde og holde sig ude af kriminalitet fremover.
Så er der det særlige problem vedrørende banderne.
Jeg har fulgt lidt med i den debat, der er i Sverige, og jeg håber virkelig meget, at vi i Danmark kan undgå, at fængslerne bliver rekrutteringssteder for bander og bliver de steder, hvor der opstår nye bander.
Det mener jeg er noget vi skal have utrolig stort fokus på, og det handler altså også om at have gode vilkår i fængslerne, så man tager sig af det enkelte menneske og også ser på, hvordan vi kan prøve at få dem motiveret til at komme ud af banderne, og hvordan vi så kan beskytte dem, der er villige til det, ordentligt.
Vi må sikre, at man er beskyttet inde i fængslerne, og at vi faktisk, når vi har mennesker indsat, beskytter dem, så de ikke risikerer at blive gennembanket, hvis ikke de gør, som banderne siger, og den beskyttelse skal gælde både indsatte og ansatte.
Det er altså noget, som vi som samfund burde love ikke kunne forekomme i fængslerne, altså at man er nødt til at gøre det, som banderne gerne vil true en til at gøre.
Der skal vi sikre, at der er en ordentlig beskyttelse – ellers mener jeg faktisk ikke, vi lever op til det, vi skal som et ordentligt demokratisk samfund.
Det er den nye kurs, jeg håber, vi kan få sat for fængslerne, nemlig at det faktisk skal være en helt anden udvikling i stedet for bare en nedadgående spiral.